18.12.2020

**Δελτίο Τύπου**

**Μίλτος Χρυσομάλλης: Για εμάς προτεραιότητα είναι να επαναφέρουμε τη χαμένη αξιοπρέπεια στον εν δυνάμει συνταξιούχο και το κάνουμε πράξη.**

Σε ένα σημαντικό βήμα προς την επίλυση του προβλήματος των εκκρεμών 140.000 συντάξεων γήρατος προχωρά η Κυβέρνηση του Κυριάκου Μητσοτάκη, με διατάξεις που συμπεριελήφθησαν στο κατεπείγον σχέδιο νόμου του Υπουργείου Υγείας, που συζητείται στην Διαρκή Επιτροπή Κοινωνικών Υποθέσεων της Βουλής και αναμένεται να ψηφιστεί στην Ολομέλεια την Δευτέρα 21 Δεκεμβρίου.

Εισακούοντας τις προτάσεις που διατύπωσαν τόσο ο βουλευτής Μεσσηνίας Μίλτος Χρυσομάλλης, όσο και άλλοι βουλευτές, σε κλειστές συζητήσεις με τον υπουργό Εργασίας και Κοινωνικών Υποθέσεων Γιάννη Βρούτση, νομοθετείται τόσο η απόσπαση προσωπικού του δημοσίου τομέα για την ταχύτερη περάτωση των εκκρεμών συντάξεων όσο και η επαναφορά για διάστημα έως 8 μήνες συνταξιούχων υπαλλήλων του ΕΦΚΑ, που εργάζονταν στον τομέα των συντάξεων. Σημειώνεται ότι για τους υπαλλήλους του δημοσίου προβλέπεται η καταβολή ειδικής αποζημίωσης, εάν επιτευχθούν οι ποσοτικοί στόχοι, η οποία θα φτάνει τα 7.200 ευρώ το χρόνο, ενώ για τους συνταξιούχους υπαλλήλους του ΕΦΚΑ νομοθετείται η κατ’ αποκοπή αμοιβή τους, ανάλογα με την απόδοσή τους, η οποία δεν θα προκαλεί αυτόματα την διακοπή της σύνταξής τους.

Όπως σημείωσε ο Μίλτος Χρυσομάλλης, «*Είναι γεγονός ότι οι γόρδιοι δεσμοί απαιτούν ρηξικέλευθες λύσεις. Χαίρομαι που επιτέλους ένα ζήτημα που έχει μετατραπεί σε θηλιά για χιλιάδες συμπολίτες μας, μπαίνει στην οδό της ουσιαστικής επίλυσής του και χαίρομαι διπλά που και εγώ και άλλοι συνάδελφοι συνεισφέραμε στην επίλυσή του. Η εκκρεμότητα στην απόδοση των εκκρεμών συντάξεων στους συμπολίτες μας προσβάλει τη δημοκρατία μας και ενισχύει ανισότητες που θα έπρεπε να είχαν εξομαλυνθεί εδώ και δεκαετίες. Η κυβέρνηση του Κυριάκου Μητσοτάκη και ο υπουργός Εργασίας Γιάννης Βρούτσης μείωσε σημαντικά τον αριθμό των εκκρεμών συντάξεων που παρέλαβε από τη κυβέρνηση ΣΥΡΙΖΑ-ΑΝΕΛ, εισήγαγε νέες ψηφιακές διαδικασίες που έχουν μειώσει τους χρόνους απονομής συντάξεων και εξόδων χηρείας σε λίγες ημέρες. Τώρα, με τις νέες αυτές νομοθετικές ρυθμίσεις πολύ σύντομα δεν θα υπάρχει κανένας συμπολίτης μας με συνταξιοδοτικές εκκρεμότητες, δεν θα μείνει κανένας συμπολίτης μας πίσω. Είναι για εμάς προτεραιότητα να επαναφέρουμε στον εν δυνάμει συνταξιούχο τη χαμένη του αξιοπρέπεια. Το πρόβλημα, πλέον, θα λυθεί οριστικά, και όποιος βγαίνει στη σύνταξη μέσα σε λίγες ημέρες θα έχει τη σύνταξή του. Δεν θα χρειάζεται να τον ζει το κομπόδεμά του ή η οικογένεια του για μήνες, δεν θα χρειάζεται να πηγαίνει σε πολιτικά γραφεία για το αυτονόητο. Για εμάς ήταν μεγάλο στοίχημα και το κάνουμε πράξη. Στη Νέα Δημοκρατία αποδεικνύουμε ότι αφουγκραζόμαστε την κοινωνία και εργαζόμαστε με μόνο γνώμονα το συμφέρον των πολιτών.*».